**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 04.03.2018, ora 08.00 – 05.03.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 05.03.2018, ora 07.00**

**RÂURI**

**Debitele au fost relativ staţionare**, exceptând râurile din bazinele inferioare ale Someșului, Crasnei, Crișului Negru, Crișului Alb, Mureșului, Begăi, Timișului și Bârzavei și râurile din bazinele mijlocii și inferioare ale Jiului, Oltului, Vedei și Argeșului, unde au fost în creștere prin propagare.

Formaţiunile de gheaţă (gheaţă la maluri, nǎboi, pod de gheaţă) prezente pe majoritatea râurilor (cu excepția unor râuri din Crișana și Banat) s-au menținut fără modificări importante.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe Bârzava, în bazinele inferioare ale Timișului și Argeșului și pe râurile din Dobrogea și mai mici (10-20% din normalele lunare) pe majoritatea râurilor din bazinele Jijia și Bârlad.

Se situează la **COTA DE ATENŢIE** râul Urlui, la staţia hidrometricǎ Furculeşti (150)- jud.TR.

**Debitele vor fi relativ staţionare**, exceptând râurile din bazinele hidrografice: Crasna, Barcău, Crișuri, Bega, Timiș, Bârzava, Moravița, Caraș, Nera, Cerna, bazinele inferioare ale Someșului și Mureșului, bazinele mijlocii și inferioare ale Jiului, Oltului, Vedei, Argeșului și râurile din Dobrogea, unde vor fi în creștere ușoară, din cauza cedării apei din stratul de zăpadă și propagării.

Formaţiunile de gheaţă (gheaţă la maluri, nǎboi, pod de gheaţă) prezente pe majoritatea râurilor (cu excepția unor râuri din Crișana și Banat) vor fi în ușoară diminuare și restrângere pe râurile din vestul și sudul țării și se vor menține fără modificări importante pe celelalte râuri.

Nivelurile pe râuri la staţiile hidrometrice se vor situa sub **COTELE DE ATENŢIE.**

**DUNĂRE**

**Debitul la intrarea în ţară (secţiunea Baziaş) în intervalul 04.03 – 05.03.2018 a fost în scădere, având valoarea de 5400 m3/s**, sub media multianuală a lunii martie (6700 m3/s).

În aval de Porţile de Fier debitele au fost în scădere.

**Debitul la intrarea în ţară (secţiunea Baziaş) va fi în creştere (5500 m3/s).**

În aval de Porţile de Fier debitele vor fi staţionare la Gruia şi în scădere pe sectorul Calafat – Tulcea.

**2.** **Situaţia meteorologică în intervalul 04.03.2018, ora 09.00 – 05.03.2018, ora 06.00**

**ÎN ŢARĂ**

**Vremea s-a menținut deosebit de rece** pentru această dată în cea mai mare parte a țării, geroasă dimineața și noaptea îndeosebi în nordul, centrul și nord-estul teritoriului. Temperaturile maxime s-au încadrat între -4 grade la Supuru de Jos și Darabani și 9 grade la Băile Herculane, iar la ora 06.00 se înregistrau valori termice cuprinse între -21 grade la Joseni și 2 grade la Moldova Nouă. Cerul a fost variabil, cu înnorări în sud-vestul, sudul și, parțial, în centrul țării. Mai ales în prima parte a zilei, au căzut precipitații slabe, predominant sub formă de lapoviță și ninsoare, în sudul Banatului, Olteniei și Dobrogei, precum și în sudul și centrul Munteniei. La munte, izolat, a nins slab. În regiunile sudice și pe litoral, local, s-a semnalat polei în primele ore ale zilei. Vântul a prezentat unele intensificări în sud-est și pe crestele montane înalte. La ora 20.00 era strat de zăpadă în cea mai mare parte a țării și măsura - în platformele stațiilor meteorologice - până la 197 cm în Munţii Făgăraş, la peste 2000 m altitudine, până la 50 cm în Dobrogea, până la 28 cm în Moldova, până la 27 cm în Transilvania, până la 23 cm în Oltenia, până la 19 cm în Muntenia, până la 13 cm în Crișana și până la 11 cm în Banat și Maramureș. Din datele primite din reţeaua meteo naţională, în locaţiile staţiilor meteorologice s-au menținut troiene de zăpadă ce măsurau între 46 și 110 cm în județele Călăraşi, Ialomiţa, Constanţa și Tulcea. Izolat, la începutul și la sfârșitul intervalului, a fost ceață.

***Observație:*** *De ieri dimineață de la ora 06.00 au fost în vigoare 7 atenționări cod galben pentru fenomene meteorologice periculoase imediate, privind depunerile de polei, precum urmează: 3 atenționări emise de CNPM pentru Muntenia, 2 atenționări emise de SRPV Constanța, 1 atenționare emisă de SRPV Craiova și 1 atenționare emisă de SRPV Timișoara.*

**LA BUCUREŞTI**

**Vremea a fost deosebit de rece** pentru această dată. Temperatura maximă a fost de -2 grade la Afumați, -1 grad la Băneasa și 0 grade la Filaret, iar la ora 06.00 se înregistrau -2 grade la toate stațiile meteorologice. Cerul a prezentat înnorări, iar în primele ore a nins slab. Vântul a suflat slab și moderat. Stratul de zăpadă, în scădere față de ziua anterioară, măsura în platformele stațiilor meteorologice între 1 și 4 cm.

**3. Prognoza meteorologică în intervalul 05.03.2018, ora 09.00 – 06.03.2018, ora 09.00**

**ÎN ŢARĂ**

**Vremea se va încălzi** în cea mai mare parte a țării. Temperaturile maxime se vor situa între -1...0 grade în Oltenia și nordul Moldovei și 10...11 grade în Dealurile de Vest, iar cele minime vor fi cuprinse, în general, între -8 și 2 grade. Pe parcursul zilei cerul va fi variabil, mai mult noros în regiunile sudice și sud-vestice, însă doar pe arii restrânse vor fi precipitații slabe mixte în sud-vest. Seara și noaptea, nebulozitatea va cuprinde treptat majoritatea regiunilor și vor fi precipitații, mai ales ninsori la munte, în Oltenia și izolat în Transilvania, mixte local în Muntenia și predominant ploi, pe arii restrânse, în Banat, Crișana și, posibil, în Dobrogea. Vor fi condiții de polei, mai ales în sud. Vântul va sufla slab și moderat, cu intensificări în zona montană și local în sud-vestul, sudul și nord-estul teritoriului. În zonele joase de relief, mai ales dimineața, vor fi condiții de ceață.

**LA BUCUREŞTI**

**Vremea se va încălzi,** dar încă va fi mai rece decât în mod normal la această dată. Temperatura maximă se va situa în jurul valorii de 4 grade, iar cea minimă va fi de -3...-2 grade. Cerul va avea înnorări, dimineața vor fi condiții de ceață, iar noaptea de ploaie slabă sau lapoviță și polei. Vântul va sufla slab și moderat.

**4. Buletin nivometeorologic valabil pentru masivele Bucegi şi Făgăraş (versantul nordic)**

**emis pentru perioada 04 martie 2018 ora 20 – 05 martie 2018 ora 20.00.**

**STAREA STRATULUI DE ZĂPADĂ în ultimele 48 de ore:**

Vremea a continuat să se încălzească. Cerul a fost mai mult noros şi, pe arii restrânse, a nins slab, iar la altitudini mai mici de 1800 s-a semnalat şi burniţă. Vântul a suflat slab şi moderat, cu intensificări în zonele înalte, unde a depăşit la rafală 70 km/h şi temporar a viscolit sau spulberat zăpada. Local s-a semnalat ceaţă.

Stratul de zăpadă a scăzut cu până la 5 cm, astfel că la ora 14 măsura: 198 cm la Bâlea-Lac, 127 cm la Vârful Omu, 84 cm la Sinaia, 55 cm la Predeal şi 44 cm la Fundata.

**EVOLUŢIA VREMII PENTRU INTERVALUL 04.03.2018 ora 20 – 05.03.2018 ora 20.00:**

Temperaturile diurne vor fi în creştere faţă de ziua precedentă. Cerul va fi variabil. Vântul va sufla slab şi moderat, cu intensificări locale în cursul zilei.

**Peste 1800 m:** temperaturi minime: -12 la -9 gr.C; temperaturi maxime: -9 la -7 gr.C

**Sub 1800 m:** temperaturi minime: -5 la -1 gr.C; temperaturi maxime: -1 la 3 gr.C.

**STABILITATEA şi EVOLUŢIA STRATULUI de ZĂPADĂ:**

**La altitudini de peste 1800 m: RISC ÎNSEMNAT (3)**

Ninsorile, în general slabe, nu vor aduce modificări însemnate în structura stratului de zăpadă. Se menţine, însă, riscul declanşării avalanşelor mai ales în condiţii de supraîncărcare, pe pantele suficient de înclinate, unde sunt formate plăci de vânt.

**La altitudini mai mici de 1800 m**: **RISC ÎNSEMNAT (3)**

Zăpada din partea superioară s-a tasat în ultimele zile, iar încălzirea vremii din cursul zilei de luni va favoriza topirea şi umezirea acesteia, astfel încât, în special pe pantele suficient de înclinate, se pot declanşa avalanşe de suprafaţă, în special la supraîncărcarea cu turişti sau schiori, în anumite situaţii putând fi angrenate şi porţiuni din straturile aflate dedesubt.

**Notă:**

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau puțin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii, sunt posibile unele declanşări spontane de avalanşe medii şi, câteodată, chiar avalanşe mari.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 01.03.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

**I.S.U. Vâlcea şi GNM CJ Vâlcea** informează despre **izbucnirea unui incendiu din cauze încă necunoscute, la Depozitul de deşeuri menajere de la Măldăreşti, operator S.C. SACOMET S.A. jud. Vâlcea, la data de 04.03.2018, ora 12.00.** Incendiul se manifesta pe o suprafaţă restrânsă, cu patru focare izolate. Se menţionează că Depozitul de deşeuri de la Măldăreşti a fost închis de la data de 16 iulie 2017, conform prevederilor H.G. 349/2005. Echipajele I.S.U. Vâlcea intervin cu două autospeciale pentru stingere, care au dificultăţi la accesul focarelor, din cauza condiţiilor meteorologice şi cu motopompe care se alimentează dintr-un pârâu local. Se va reveni cu informaţii suplimentare.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 03.03.2018 - 04.03.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE